Protea Boekhuis is ’n onafhanklike Suid-Afrikaanse uitgewer van hoofsaaklik Afrikaanse maar ook Engelse boeke, onder meer fiksie, niefiksie, naslaanwerke en kinderlektuur. Die skrywer, navorser en sakeman dr. Nicol Stassen het Protea Boekhuis in Oktober 1992 as ’n klein tweedehandseboekwinkeltjie in Hatfield, Pretoria, begin. Die onderneming het mettertyd gegroei tot 15 akademiese boekwinkels landwyd in Suid-Afrika. Teen 2019 was Protea Boekhuis die tweede grootste akademiese boekhandelgroep in die land. Die Hatfield-tak het al verskeie pryse as die beste akademiese boekwinkel in Suid-Afrika ontvang. ’n Hele paar takke spesialiseer in algemene, antikwariese en Afrikaanse boeke. Protea Boekhuis in Hatfield is die grootste Afrikaanse boekwinkel in die wêreld en die grootste akademiese boekwinkel in Suid-Afrika. In 1998 het Protea Boekhuis begin om per geleentheid boeke te publiseer. Die uitgewery het mettertyd ’n sakeonderneming uit eie reg geword en teen 2019 was dit een van die drie grootste Afrikaanse uitgewers en die grootste Afrikaanse uitgewer wat nie aan ’n mediagroep (Media24 in die geval van die grootste uitgewery) of groot organisasie (Lapa is ’n afdeling van die ATKV) behoort nie.